Հետեւաբար ՀՀԿ-ն կարող է աջակցել Փաշինյանի ընտրությանը վարչապետի պաշտոնում այնքանով, որ հորդորի իր պատգամավորներին կողմ քվեարկել նրա թեկնածությանը: Բայց ինչպես պետք է պարտադրի դա անել: Կա՞ նման մեխանիզմ… Իսկ դա նշանակում է, որ ՀՀԿ-ն կարող է մեծահոգություն խաղարկել եւ հորդորել իր պատգամավորներից ոմանց կողմ քվեարկել Փաշինյանի թեկնածությանը, բայց թե նրանք որքանով դեմ կգնան սեփական շահին, համոզմունքին եւ նախընտրությանը, դա մեծ հարց է: Եվ ընդհանրապես քաղաքականությունը մանկահասակ երեխաների զիլինա խաղ չէ: Եթե Փաշինյանին եւ իր առաջնորդած շարժմանը ամբողջ երկու շաբաթ չհաջողվեց իշխող կուսակցությունում, կառավարությունում, խմբակությունում գոնե ձեւի եւ տպավորության համար մի քանի հոգու իր կողմը գրավել, այլեւս ինչի՞ մասին է խոսքը: Եթե ՀՀԿ-ի հայտարարությունից հետո, թե իրենք օժանադակելու են Փաշինյանի ընտրությանը վարչապետի պաշտոնում, երկրի մի քանի տասնյակ, եթե ոչ հարյուր լրագրող ընդամենը երկու պատգամավոր են գտնել, ովքեր հայտարարել են Փաշինյանին ձայն տալու մասին` Սամվել Ալեքսանյանը եւ քրդական համայնքի ներկայացուցիչը, այլեւս պա՞րզ չէ որ ողջ ուժը, իշխանությունը եւ պետությունը ՀՀԿ-ի ձեռքում են եւ վարչապետ ընտրվելու պարագայում Նիկոլ Փաշինյանն էլ հայտնվելու է ՀՀԿ-ի ձեռքում, եւ վարչապետ էլ նա կարող է մնալ այնքանով, որքանով ՀՀԿ-ն կցանկանա: